Aproape 20 de parlamentari au făcut tranzacţii cu terenuri şi case. Rozalia Biro, senator UDMR, are mână bună la afaceri. În ultimul an, averea sa a sporit cu un teren de şapte hectare, un apartament şi o anexă de gospodărie. A şi vândut două terenuri, cu peste 150.000 de euro. Rozalia Biro mai avea deja o casă de vacanţă, una pentru locuit şi 11 terenuri.

Alţi peste 10 senatori şi deputaţi au achiziţionat terenuri, case sau maşini. Unii au folosit banii din puşculiţă, alţii s-au împrumutat. Pe lângă terenul de 100 de metri pătraţi cumpărat în Constanţa, deputatul Florin Gheorghe şi-a mai luat două case, tot în oraşul de la malul mării. Deputatul Gheorghe Udrişte a cumpărat un apartament de 22 metri pătraţi în Predeal, iar Florin Urcan - o casă de 425 de metri pătraţi în Luduş. Senatorul Mircea Geoană are un apartament în Sectorul 1 al Capitalei, iar Valentin Calcan tocmai a obţinut o autorizaţie de construcţie pentru o casă în Pipera. Lucrează la construcţia unei case şi vicepremierul Gabriel Oprea, în Voluntari.

Zeci de parlamentari şi-au rotunjit conturile prin vânzarea proprietăţilor. Elena Udrea a vândut în urmă cu opt luni o casă la curte cu 260 .000 de euro iar Gabriela Firea a obţinut 385.000 de euro din vânzarea unei case în Voluntari. Afaceri bune au făcut şi cei care au vândut terenuri. Deputatul Dumitru Chiriţă a obţinut 330.000 de euro, iar Niculae Mircovici peste 100.000 de euro. Senatorul Dorin Păran are cu peste 80.000 de euro mai mult după ce a vândut două case, o garsonieră şi două maşini.

Alte surse de suplimentare a veniturilor au fost nunţile şi botezurile. Darurile au fost generoase. Doi foşti miniştri s-au însurat, iar un senator a primit 86.000 de lei după nunta de argint. Cadouri de botez au declarat senatorii Iulian Dumitrescu şi Cristian Dumitrescu, dar şi deputaţii Cornel Resmeriţă, Vasile Drăguşanu şi Alin Popoviciu.